Бош саҳифа Жаҳон насри онлайн антологиясиМихаил Шолохов (1905-1984; Россия)Михаил Шолохов. Тойчоқ (ҳикоя)\nЧоп этилган 10.03.2019 05.03.2019 МуаллифZiyouz.uz\nКуннинг қоқ ярмида, зумрад пашшалар қалашиб ётган гўнгтепа ёнида у бошию жажжи оёқларини олдинга чўзганча онажонгинасининг қорнидан чиқиб келди ва тепагинасида — портлаган шрапнелнинг таралиб бораётган бир тутамгина нафис, кўкиш ғуборини кўрди, ҳайқириқли гулдирак унинг мурғак, ҳўл вужудини онасининг оёқлари остига итқитди. Ер юзида биринчи тотиб кўрган туйғуси даҳшат бўлди. Қўланса дўл бўлиб ёғилаётган питралар отхонанинг черепица томини тарақлатиб чалди, ер юзасига унча-мунча сочиларкан, тойчоқнинг онаси — Трофимнинг жийрон биясини сапчиб туришга, қисқагина кишнаганча терчилаган ёнбоши билан жонга ора кирувчи гўнг уюмига ётишга мажбур этди.\nАна шундан кейин бошланган жазирама сукунатда пашшаларнинг ғўнғиллаши янграб эшитилди, тўпбозлик бўлаётгани сабабли четанга учиб чиқишга юраги бетламаган хўроз аллақаердаги қариқизларнинг панасида қанотларини бир-икки тапиллатди-да, бамайлихотир, аммо бўғиқ қуқуқулаб қўйди. Уйдан ярадор пулемётчининг йиғламсираб инқиллаётгани эшитиларди. Аҳён-аҳёнда кескин, хирқироқ овоз билан чинқириб юборар, қичқириқлари дарғазаб сўкишлари билан бўлиниб турар эди. Ангарикдаги кўкнорининг қип-қизил ипак гулларида асаларилар визилларди. Станицанинг нарёғидаги ўтлоқда пулемёт тасмасини отиб тугатмоқда, унинг қувноқ тариллаши эшитилиб тураркан, тўпларнинг биринчи ва иккинчи ўқ узишлари оралиғида жийрон бия тўнғичини ялаб-юлқади, қулун эса онасининг тирсиллаб турган елинига ёпишаркан, илк бор ҳаётнинг бутун лаззатини, она меҳрининг туганмас тотини ҳис этди.\nИккинчи тўп ўқи хирмоннинг нарёғига гурсиллаб келиб тушгач, уйдан эшикни тарақлатиб ёпганча Трофим чиқди-да, отхонага қараб юрди. Гўнгтепани четлаб ўта туриб кўзларини кафти билан қуёшдан тўсди, толиққанидан дир-дир титраётган тойчоқ жийрон биясини эмаётганини кўраркан, гарангсиганча чўнтакларини кавлади, қалтираган бармоқлари билан тамаки халтасини пайпаслаб топди-да, ўраган тамакисини ҳўллай бошлагандагина тили гапга келди:\n— Ҳа-а-а… Демак, қулунлабсан-да? Топган вақтингни қара-я, шу ҳам иш бўлдими? — Унинг охирги иборасида аччиқ ранжигани белги бериб турарди.\nБиянинг тери селгиб, ғўдир бўлиб қолган ёнбошларига бурган чўплари, қурғоқ гўнг ёпишган. У ор келтиргандек ориқ ва ирвоқ кўринар, аммо кўзларида ҳорғинлик аралаш мағрурона қувонч барқ уриб турар, йилтироқ юқори лаби эса табассумдан тикраяр эди. Ҳар қалай, Трофимга шундай туюларди. Отхонага олиб кирилган бия емли тўрвасини силкитганча пишқира бошлагач, Трофим кесакига суянди-да, энсаси қотганча тойчоққа қия қараркан, совуққина сўради:\n— Топганинг шу бўлдими?\nЖавобини кутиб ўтирмай, яна жаврай кетди:\n— Игнатнинг айғирига ўхшаса ҳам майли эди, жин урсин, қайси бирига ўхшатишга ҳайронсан. Хўш, мен бу дардисарни қаёққа қўяй?\nОтхонанинг нимқоронғи сукунатида ем курсиллайди, эшик тирқишидан қия тушган қуёш шуъласи олтин зарралар сочади. Трофимнинг чап бетига ёруғ тушиб турибди, сарғиш мўйлови билан сертук соқоли қизғиш товланади, оғзининг четидаги чизиқлар эгик эгатлардек қорайиб кўринади. Паҳмоқ оёқлари ингичкагина тойчоқ худди ўйинчоқ ёғоч отдек турибди.\n— Уни ўлдириб қўяқолсаммикан? — Трофимнинг тамакидан кўкариб кетган катта бармоғи тойчоқ томонга қайрилади.\nБия қонталаш кўз соққаларини ола-кула қилади-да, мижжа қоқиб, эгасига кулганнамо қараб қўяди.\nЭскадрон командири жойлашган қўноқхонада ўша куни кечқурун шундай гурунг бўлиб ўтди:\n— Қарасам, биям ўзини авайлаяпти, йўртиб чополмайди, елишга чоғи келмайди, нафаси тиқилиб қолади. Разм солсам, бўғоз экан… Ўзини авайлагани-авайлаган, авайлагани-авайлаган… Қулунчоғи тўриқнамороқ… Шунақа… — деб ҳикоя қиларди Трофим.\nЭскадрон командири чой қуйилган мис кружкани кафти билан сиқиб ушлаган, бамисоли атака олдида қилич дастасини тутгандек сиқиб ушлаган, мудроқ кўзлари билан чироққа тикилади. Сарғиш шуъла устида парвоналар ғужғон ўйнамоқда, деразадан учиб кирадилар-да, шишага тегиб жизғинак бўлгач, булари ўрнига бошқалари келади.\n— …Фарқи йўқ. Тўриқми, бурулми — бари бир. Отиб ташлаш керак. Тойчоқ эргаштириб юрсак лўлиларнинг ўзи бўламиз-қўямиз.\n— Нима-нима? Мен ҳам, лўли бўламиз-қўямиз деяпман-ку. Мабодо қўмондон келиб қолса-чи, унда нима бўлади? Полкни кўздан кечиргани келса-да, тойчоғинг сафнинг олдида шўрхок ялаб, думини мана бундай қилиб юрса… А? Бутун Қизил Армия олдида уятга қолиб, шарманда бўламизку. Мен ҳатто ҳайронман, Трофим, сен бунга қандай қилиб йўл қўйдинг? Гражданлар уруши қизиб турган пайт бўлса-да, шунақанги бузуқлик юз бериб ўтирса… Бу ҳатто уят. Отбоқарларга қатъий буйруқ: айғирларни алоҳида сақлашсин.\nЭрталаб Трофим уйдан милтиқ кўтарганча чиқиб келди. Ҳали қуёш чиқмаган эди. Ўтлар узра — нимпушти шабнам. Пиёдаларнинг этиклари тепкилаган, хандақлардан ўйдим-чуқур бўлиб кетган ўтлоқ қайғу-ҳасратдан бевақт ажин тушган қиз юзини эслатарди. Дала ошхонаси атрофида ошпазлар куйманишарди. Остонада ич кўйлаги аллақачондан буён терлайвериши туфайли чириб тушаёзган эскадрон командири ўтирарди. Тўппончанинг тетиклантирувчи муздеккина дастасини тутишга одатланиб кетган бармоқлари унутилган, қадрдон ишга қовушолмай, иримчик чучвара учун жимжимадор човли тўқимоқда эди. Олдидан ўтиб кетаётган Трофим қизиқиб сўради:\n— Човли тўқияпсизми?\nЭскадрон командири бандини ингичка хивич билан боғлай туриб гириҳ тишлари орасидан жавоб берди:\n— Мана бу хотин — бекамиз қўймади… Тўқиб бер-чи, тўқиб бер, деб. Бир вақтлар уста эдим, ҳозир бўлса унча… яхши чиқмади.\n— Йўқ, бинойидек, —деб мақтади Трофим.\nЭскадрон командири тиззасидаги хивич чиқитларини сипириб ташларкан, сўради:\n— Тойчоқни йўқотгани кетяпсанми?\nТрофим индамай қўл силтади-да, отхонага кириб кетди.\nЭскадрон командири бошини эгганча ўқ отилишини кутиб турди. Бир минут ўтди, икки минут ўтди — ўқдан дарак бўлмади. Трофим лип этиб отхонанинг муюшида кўринди, чамаси нимадандир хижил эди.\n— Муҳраси бузилиб қолган шекилли… Пистонни чақолмаяпти.\n— Қани, милтиғингни бер-чи.\nТрофим милтиғини истар-истамас узатди. Затворни айлантириб кўраркан, эскадрон командирининг кўзлари сузилди:\n— Бунингда патрон йўқ-ку!..\n— Мумкин эмас-э!.. — деб юборди Трофим жон ҳолатда.\n— Айтаяпман-ку ахир, йўқ, деб.\n— Мен уни чиқариб ташлаган эдим-да… отхонанинг орқасида…\nЭскадрон командири милтиқни ёнига қўйиб, янгигина човлини қўлларида анчагача айлантириб кўрди. Сариқ новда ширадор, ундан хуш бўйи келар, димоққа гуллаётган қизилтол ҳиди урилар, ер ҳиди, урушнинг омонсиз алангасида унут бўлган меҳнат ҳиди анқир эди…\n— Менга қара!.. Жин урсин уни! Онасининг бағрида юра қолсин. Вақтинча дегандек, чунончи. Уруш тугаса, балки ҳали у билан…ер ҳайдаса бўлар. Тасодифан қўмондон кўриб қолса, аҳволига тушунар ахир, негаки, мурғак, онасини эмиши керак… Қўмондон ҳам эмчак эмган, биз ҳам эмганмиз, башартики, таомил шу эканми, вассалом-да! Милтиғингнинг муҳраси эса туппа-тузук.\nБир ойчадан кейин Усть-Хоперская станицаси яқинида Трофимнинг эскадрони казаклар сотняси билан жанг қилиб қолди. Отишма қошқораяр олдида бошланди. Атакага отланганларида қоронғи тушиб келмоқда эди. Ярим йўлда Трофим ўз взводига етолмай қолиб кетди. Биясини на қамчи, на лунжларини қонатиб юборган сўлиқ елиб чопишга мажбур қила оларди. То тойчоғи думини ҳилпиратганча етиб олмагунига қадар бошини юқорига чўзган кўйи ҳирқираб кишнай-кишнай бир жойда ер тепкилаб тураверди. Трофим эгардан сакраб тушиб, қиличини қинига суқиб қўйдида, юзи ғазабдан тиришганча елкасидан юлқиб милтиғини олди. Ўнг қанотлари оқлар билан аралашиб кетди. Жар яқинида бир тўп одамлар худди шамол чайқатаётгандек у томондан-бу томонга бориб келар эдилар. Чурқ этмай чопишар эдилар. Отларнинг туёқлари остида ер бўғиқ гумбурларди. Трофим ўша томонга бир зум қараб қўйиб, тойчоқнинг жажжигина бошини нишонга олди. Ҳовлиққанидан қўли қалтираб кетдими ёки ўқининг хато кетишига яна бирон бошқа нарса сабаб бўлдими, ҳар қалай, ўқ узилган заҳотиёқ тантиқлик билан шаталоқ отиб, нозиккина кишнади-да, туёқлари билан паға-паға оппоқ тўзон кўтарганча айланиб келиб нарироқда туриб қолди. Трофим жийрон шайтончага оддий эмас, қизғиш мис тумшуқли зирҳтешар ўқлардан бир обоймасини узди, зирҳтешар ўқлар тойчоқни ўлдириш тугул, енгилроқ шикаст ҳам етказмаганини кўриб, лип этиб бияга минди-да, дарғазаб сўкина-сўкина, отини лўкиллатганча, пахмоқсоқол, эскича эътиқод тарафдорлари учта қизил аскар билан эскадрон командирини жар ёқасига суриб бораётган томонга қараб кетди.\nШу куни кечаси эскадрон юзагина сой яқинидаги даштда тунади. Тамакини камроқ чекдилар. Отларнинг эгарларини олмадилар. Дон ёқасидан қайтиб келган разъезддагилар кечувчи душманнинг йирик кучлари суриб келинганини айтдилар.\nЯланг оёқларини резина плашчининг бари билан ўраган Трофим мудроқ босганча шу бугунги воқеаларни эслаб ётарди. Кўз ўнгидан шулар бирма-бир сузиб ўтарди: жарга сакраётган эскадрон командири, қилич билан сиёсий комиссарни чопаётган кемшик диндор, беомон чопиб ташланган ирвоққина казак йигитча, кимнингдир қора қонга беланган эгари, тойчоқ…\nТонг отмасдан Трофимнинг олдига эскадрон командири келди, қоронғида ёнгинасига ўтирди.\n— Ухлаяпсанми, Трофим?\nЎчиб бораётган юлдузларга қарай-қарай эскадрон командири шундай деди:\n— Тойчоғингни йўқот! Жангда саросимага соляпти… Унга қалтираб… қилич уролмаяпман. Ҳаммасига сабаб шуки, унинг турқи хонакича, урушда бунақаси тўғри келмайди… Тош юраклар латтага айланиб қолади… Дарвоқе, ярамасни атака вақтида босиб кетишмабди, оёқ остида ўралишиб юрган эди… — Индамай турди-да, ширин хаёл суриб жилмайди, бироқ Трофим унинг табассумини кўрмади. — Биласанми, Трофим, унинг думи, хўш, чунончи… сағрисига ташлаб, шаталоқ отса-чи, думи худди тулкининг думига ўхшаб кетади… Думи ажойиб!..\nТрофим индамади. Бошини шинели билан буркади-да, шудрингнинг салқинидан жунжикиб, тезда ухлаб қолди.\nЭски монастирь қаршисида тепаликка сиқиб келинган Дон бепарво шиддат билан елиб оқади. Бурилишда сув жингалак-жингалак бўлиб мавжланади, ёлдор яшил тўлқинлар баҳорда нураб сув бўйида сочилиб ётган бўр ғўлаларини ҳамла билан думалатади.\nАгар оқим сустроқ, Дон эса кенгроқ ва осойиштароқ жойдаги тирсакни казаклар эгалламаган ва ўша ердан туриб ёнбағирни ўққа тута бошламаганда, эскадрон командири ҳеч қачон эскадроннинг монастирь қаршисидан сузиб ўтишига журъат қилмаган бўларди.\nТушда кечув бошланди. Чоғроққина қайиққа пулемётли тачанка билан хизматчиларию учта от жойланди. Доннинг ўртасига етгач, қайиқ оқимга қарши терс бурилиб бир ёнбошига оғиброқ қийшайганда чапдаги сув кўрмаган от ҳуркиб кетди. Эскадрондагилар отларидан тушиб, эгарларни олаётган тепалик тагида унинг ташвишли пишқириб, қайиқ тахталарини тепаётгани баралла эшитилиб турарди.\n— Қайиқни нобуд қилади! — деб тўнғиллади Трофим тундлик билан. Қўлини биясининг тер босган яғринига олиб борган ҳам эдики, чапдаги от жон аччиғида ҳайқириб, тачанканинг шотиси томон тисарила-тисарила осмонга сапчиди.\n— Отиб ташла! — деб бўкирди эскадрон командири, қамчисини ғижимлаганча.\nТрофим нишонга олувчининг отнинг бўйнига осилиб, қулоғига тўппонча суққанини кўрди. Ўқ товуши болаларнинг пақилдоғидек янгради, ўртадаги от билан ўнг томондаги от бир-бирига қапишиб олди. Қайиқдан хавотир олган пулемётчилар ўлган отни ниқтаб тачанкага тақаб қўйдилар. Унинг олдинги оёқлари аста-секин букилиб, боши шилқ этиб тушди…\nЎн минутчадан кейин ёнбағирдан тушиб келиб, саманини биринчи бўлиб сувга солди, унинг орқасидан бутун эскадрон — бир юз саккизта ярим яланғоч суворию яна шунча пойма-пой тусдаги от сувни шалоп-шулуп янгратганча ёпирилиб тушди. Эгарларни уч қайиқчада олиб ўтмоқда эдилар. Улардан бирини биясини взвод командири Нечепуренкога топширган Трофим бошқармоқда эди. У Доннинг ўртасига етиб, эндигина дарёга кирган отларнинг истар-истамас сув ичаётганини кўрди. Суворийлар уларни овоз чиқармай чуҳ-чуҳлашарди. Бир дақиқа кейин қирғоқдан йигирма саженча берироқда сув юзини отларнинг туташ қоп-қора бошлари эгаллади, сершовқин пишқириқлар эшитилди. Отларнинг ёнларида, уларнинг ёлларини ушлаганча, кийим-кечакларию ўқдонларини милтиқларига танғиган қизил аскарлар сузиб борардилар.\nЭшкакни қайиққа ташлаб, тикка туриб олган Трофим қуёшдан кўзи қамашганча, сузиб бораётган бир тўп отлар орасидан биясининг қизғиш бошини муштоқлик билан қидирарди. Эскадрон овчилар узган ўқлардан осмон бўйлаб питраб кетган ёввойи ғозлар галасига ўхшарди: энг олдинда эскадрон командирининг ялтироқ сирти анчагина чиқиб турган самани сузиб борар, унинг думига етар-етмас бир вақтлар сиёсий комиссарга мансуб бўлган отнинг оқиш қулоқлари кумушдек товланар, унинг орқасидан туташ қорамтир тўп сузиб борар, ҳаммадан берида эса сония сайин тобора орқада қолаётган взвод командири Нечепуренконинг кокилли боши ва унинг чап томонида жийрон биянинг тик қулоқлари кўринар эди. Синчиклаб тикилган Трофим тойчоқни ҳам кўрди. У силтаниб-силтаниб сузар, гоҳ сувдан юқори сапчиб чиқар, гоҳ шўнғиб кетар, шу сабабли бурун катаклари кўринмай қолар эди.\nАна худди шу пайтда Дон устидан эсган шабада Трофимнинг қулоқларига мезон уқасининг толасидек нозик «ҳи-ҳи-ҳи-ҳи-ҳў-ҳў» деб кишнаган нажот тиловчи товушни олиб келди.\nСув узра эшитилган қичқириқ янгроқ, қиличнинг тиғидек ўткир эди.\nУ Трофимнинг юрагини тилиб кетди, бу одам аломат аҳволга тушиб қолди: беш йил урушга бас келди, неча марталаб ажал кўзларига қиз болага қарагандай тик қаради, ана шундақ кезларда ҳам ҳеч нарса кор қилмаган эди-ю, ҳозир эса қизғиш тук босган юзи оқариб кетди, оқариб кетди-да эшкагига ёпишиб, қайиғини шартта оқимга қарши бурган кўйи, ҳолсизланган тойчоқ гирдобда чирпирак бўлаётган, ундан ўн саженча нарироқда ҳирқираб кишнаганча гирдобга қараб сузаётган бияни қайтаришга тиришиб, буни эплолмаётган Нечепуренко томонга ҳайдади. Бир тўп эгар устида ўтирган Трофимнинг дўсти Стёшка Ефремов жиддий қичқирди:\n— Бемаънилик қилма! Қирғоққа қараб ҳайда! Казакларни кўряпсанми, ҳов ана улар!..\n— Ўлдираман! — деди Трофим аранг нафаси чиқиб, милтиғининг 20 тасмасига ёпишди.\nОқим тойчоқни эскадрон кечиб ўтаётган жойдан анча нарига оқизиб кетган эди. Кичикроқ гирдоб уни яшил панжарадор тўлқинлар билан қамраганча бир маромда айлантирарди. Трофим эшкакни чираниб силтар, қайиқ сапчий-сапчий сузиб борар эди. Ўнг қирғоқда жардан казаклар югуриб чиқишди. «Максим» йўғон товуш билан тариллай бошлади. Сувга чип-чип келиб тушаётган ўқлар вишилларди. Каноп кўйлаги йиртилиб кетган офицер тўппончасини силтаганча нималардир деб қичқирарди.\nТойчоқнинг кишнаши тобора сусайиб борар, юракни ачитувчи қисқа қичқириғи тобора заифроқ, ингичқароқ эшитилар эди. Гўдакнинг қичқириғига ўхшаган бу қичқириқ вужудни музлатиб юборарди. Нечепуренко бияни ташлаб чап қирғоққа бемалол сузиб кетди. Дир-дир титраганча Трофим шартта милтиғини қўлига олиб, тойчоқнинг гирдоб ютиб бораётган бошидан қуйироқни мўлжаллаганча ўқ узди, оёқларидан этикларини юлқиб ечди-да, бўғиқ минғиллаб қўлларини олдинга чўзган кўйи сувга калла ташлади.\nЎнг қирғоқда каноп кўйлакдаги офицер шанғиллаб буюрди:\n— Отиш тўх-та-тилсин!..\nБеш минутчадан кейин тойчоққа етиб олган, чап қўли билан унинг совуқ ўтган қорнидан тутиб олган, сув тиқила-тиқила, чап қирғоққа қараб кетмоқда эди… Ўнг қирғоқдан тиқ этган ўқ овози эшитилмади.\nОсмон, ўрмон, қумлоқ — барчаси ям-яшил… Охирги марта жон-жаҳди билан тиришди — ниҳоят Трофимнинг оёқлари ерга тегди. Тойчоқнинг сирғанчиқ танасини қумлоққа чиғаниб олиб чиқди, у ҳиқҳиқлаганча кўкиш сувни қайтариб ташлар, қўллари қумни пайпаслар эди… Ўрмонда сувдан кечиб ўтган эскадрончиларнинг овозлари гулдирар, қиялик орқасидаги қаердандир ўқ отаётган тўпларнинг дириллаган садолари эшитилар эди. Трофимнинг ёнига келиб қолган жийрон бия сувини силкитар, тойчоғини ялаб-юлқар эди. Унинг соллонган думидан товланганча шириллаб оқиб тушаётган сув қумни ўйиб кирмоқда эди…\nТрофим оёққа қалқиб, гандираклаганча қум бўйлаб икки қадам юриб борди-да, сапчиб тушиб ёнбошига йиқилди. Кўксини ўтли санчиқ тешиб ўтгандай бўлди, йиқилаётиб ўқ товушини эшитди. Ўнг қирғоқдан отилган ўқ орқасидан келиб теккан эди. Ўнг қирғоқда йиртилиб кетган каноп кўйлакдаги офицер карабинининг затворини бепарволик билан шарақлатиб, дуд бурқсиб турган гильзани чиқариб ташлади. Тойчоқдан икки қадам берироқда, қум устида Трофим чангак бўлиб тиришмоқда, болаларини беш йилдан буён ўпмаган, карахт бўлиб кўкариб кетган лаблари жилмаймоқда, унда қон кўпиклари кўринмоқда эди.\n“Шарқ юлдузи” журнали, 1985 йил, 5-сон\n← Аввалги Аввалги Нодир Норматов. Хаёл чечакларидан таралган бўйлар\nКейинги → Кейинги: Хожа Муҳаммад Ориф ар-Ревгарий. Орифнома


ҚАМАШИ ТУМАНИДА 297 ТА ИСТИҚБОЛЛИ ЛОЙИҲА АМАЛГА ОШИРИЛАДИ — Teleradio.uz\nҚАМАШИ ТУМАНИДА 297 ТА ИСТИҚБОЛЛИ ЛОЙИҲА АМАЛГА ОШИРИЛАДИ\nҳудудда 297 та истиқболли лойиҳа ва тадбирларни амалга ошириш белгиланган. Улар етти йўналиш бўйича ажратилиб, 191 таси муҳандислик-коммуникация тизимлари, 33 таси ижтимоий соҳа, 22 таси боғ ва токзорлар ташкил қилиш, 20 таси саноат, 15 таси хизмат кўрсатиш, 11 таси қишлоқ хўжалиги ва 5 таси ирригация ва мелиорация тадбирларига оиддир. Ушбу лойиҳаларни рўёбга чиқариш учун 430 миллиард 544 миллион сўм сарфланиши кўзда тутилган бўлиб, унинг 138 миллиард 154 миллион сўми республика бюджети, 121 миллиард 68 миллион сўми ташаббускорлар, 71 миллиард 438 миллион сўми тижорат банклари кредитлари, 29 миллиард 970 миллион сўми махсус жамғармалар, 7 миллиард 329 миллион сўми тармоқ корхоналари, 6 миллиард 824 миллион сўми хорижий инвестиция, 3 миллиард 900 миллион сўми маҳаллий бюджет маблағлари ва бошқа манбалар ҳисобидан молиялаштирилади. Натижада жорий йил 695 та, келгуси йилда эса 873 та янги иш ўрни яратилиб, ҳудудда ишга тушириладиган ушбу лойиҳалар негизида маҳсулот ишлаб чиқариш ҳажми 2019 йилда 26 миллиард 890 миллион сўмни, 2020 йилда эса 290 миллиард 449 миллион сўмни ташкил этиши прогноз қилинган.\nДастурга киритилган лойиҳалар ва тадбирларни қисқача таҳлил этсак, уларнинг саноат, қишлоқ хўжалиги, хизмат кўрсатишга оидлари аввало туман ички имкониятларини ҳисобга олиб ишлаб чиқилганига гувоҳ бўламиз. Шунингдек, коммуникация тизимлари, ижтимоий соҳа объектлари, ирригация ва мелиорация тадбирлари бўйича таклиф этилган лойиҳалар ҳам ҳудудда узоқ йиллар давомида юзага чиқиб, аҳолини қийнаб келаётган қатор муаммоларни бартараф этишга қаратилгани билан аҳамиятли. Манба Қашқадарё газетаси


"НУРОНИЙЛАР МАСКАНИ" » Past Darg'om haqiqati\nБош Сахифа » Янгиликлар » "НУРОНИЙЛАР МАСКАНИ"\nМуаллиф: Admin дан 1-12-2017, 10:55, курилди: 41\n- Туманимиз марказидаги ушбу боғ ёшларнинг севимли маскани ҳисобланади, - дейди "Нуроний" жамғармаси тумани бўлими раиси С.Ҳурсанов. - Бу ер ҳамма вақт йигит-қизлар, ёш оилалар билан гавжум бўлади. "Нуронийлар маскани"нинг айнан ушбу боғда қурилгани фахрийларимизнинг ёшлар таълим-тарбияси, келажагига эътиборли бўлиб, уларга тўғри йўл кўрсатишларига кенг имконият яратади. Ўз навбатида, нуронийларимиз мажмуада мароқли ҳордиқ чиқариб, бир-бирлари билан суҳбатлашишлари, спорт билан шуғулланишлари мумкин.\n450 миллион сўмдан зиёд маблағ сарфланиб, "Қобил Мирзо" масъулияти чекланган жамияти томонидан бунёд этилган масканда "Нуроний" жамғармаси туман бўлими ходимларининг самарали фаолият кўрсатиши учун зарур шароитлар яратилган. Кутубхона, тиббиёт хонаси, кексаларга мос спорт инвентарлари билан жиҳозланган машғулот зали эса бу ерга келадиган ёши улуғ инсонларнинг вақтини мазмунли ўтказишга ёрдам беради.


Акамнинг собиқ рафиқаси онамнинг уйига даъво қила оладими? – nuqtai nazar\n30.07.2019 Бепул юридик ёрдам, Инсон ҳуқуқлари, Мурожаатни жўнатиш1 109\nРаҳматли ота-онамнинг уйи онамнинг номида қолган, унда ҳеч ким рўйхатда турмайди. Беш фарзанд эдик, шундан акам ва мен ҳаётмиз. Уйни акамнинг номига ўтказмоқчи бўлсак, руҳий аҳволи яхши бўлмагани учун тегишли ташкилотдан қайтаришди. Шу боис уйни номимга ўтказмоқчи эдим. Бироқ оламдан ўтган катта акамнинг қонуний ажрашган рафиқаси ва уларнинг фарзандлари уйга даъво қилиб, судга беришибди. Бунга улар ҳақлими? Ваҳоланки, раҳматли акамнинг қонуний иккинчи оиласи бор.\nБунда акангизни ота-онангиздан олдин ёки кейинвафот этганлигини аниқлаш меросхўр бўлиш тартибини белгилашда муҳим ўрин тутади. Фуқаролик кодексининг 1140-моддасига кўра, тақдим қилиш ҳуқуқи бўйича ворислик қонун бўйича меросхўр мерос очилгунга қадар вафот этган тақдирда, унга тегишли улуш унинг авлодларига ўтишини назарда тутади. Бунда улуш тақдим қилинаётган қонун бўйича меросхўр билан бир хил даражада қариндош бўлган авлодлар ўртасида тенг тақсимланади. Фуқаролик кодексининг 11401-моддасига кўра, агар васиятнома бўйича ёки қонун бўйича ворисликка чақирилган меросхўр мерос очилганидан кейин уни қабул қилиб олишга улгурмасдан вафот этган бўлса, унга тегиши керак бўлган меросни қабул қилиб олиш ҳуқуқи унинг қонун бўйича меросхўрларига, агар барча мерос мол-мулк васият қилинган бўлса, унинг васият бўйича меросхўрларига ўтади.


Коронавируснинг ўпкага таъсирини камайтириш йўллари маълум қилинди - Zamin.uz\n15:30 / 03.08.2020\nБугун АОКАда Коронавирусга қарши кураш штаби аъзоси Севара Убайдуллаева иштирокида брифинг бўлиб ўтди.\nБрифингдан айрим муҳим савол-жавобларни қуйида келтирамиз.\n- COVID-19 ўпка ҳажмига таъсир кўрсатадими?\n- Ҳа таъсир қилади. Яъни, агар беморда МСКТ (мультисписал компьютер томография)сида ўпкада маълум фоизда жароҳатланиш кузатилса, бу меъёрий ҳажмда ўпканинг шунча соҳаси фаолияти орқада қолаётганини билдиради. Бу эса, ўпканинг шунча қисми нафас фаолиятида фаол иштирок этмаслигини билдиради.\n- Короновирус касаллиги кимларга юқмаслиги ҳақида маълумотлар мавжудми?\n- ЖССТ томонидан бу касалликка ҳамма чалиниши мумкинлиги тўғрисида маълумот берилган.\nБугунги кундаги ҳолатга тўхталадиган бўлсак, ниқоб тақиб юриш ва ижтимоий масофа сақлаш ҳамда имкон қадар ўзини алоҳидалаганларга юқиш эҳтимоли пасаяди ёки вирус организмга тушиши камаяди.\nОдамлар билан мулоқотни чеклаган инсонларга юқмаслиги мумкин. Лекин вақт ўтиб, ҳар бир инсон ҳаёти давомида бу инфекция билан барибир тўқнашади ва шу даврда короновируснинг касаллик чақириш қобилияти камайган бўлса енгил кечиради.\n- Ҳавонинг зарарланиши пневмония билан касалланган беморлар соғайишига қанчалик ҳалақит қилади?\n- Бемор алоҳида ётган хона ҳавосини тез-тез шамоллатиб туриш зарур, кун давомида 5-6 марта;\n- ҳар куни хонани намли тозалаш мақсадга мувофиқ;\n- беморга тинчлик, хотиржамлик, тоза ҳаволи шароитни яратиб бериш лозим;\n- овқатланиш рациони тўлақонли бўлиши керак.\nБулар ўз навбатида касалликдан тезроқ тузалишга имкон беради.\n- Ингаляция ёрдам берадими?\n- Ингаляция турли йўтал шаклларида балғамни юмшатиш ва дренажлашлашда ёки бронхоспазмларда спазмни йўқотишда турли дори-дармонларни қўллаш билан тавсия этилади. Коронавирус билан касалланишда балғамсиз, қуруқ йўтал кузатилади.\nБундай ҳолатда ингаляция қилиш яллиғланишга ёки йўтал кучайишига олиб келиши мумкин.\nШундай экан, касаллик босқичини ҳисобга олган ҳолда, ингаляцияни қўллаш қатъий шифокор тавсияси ва назорати остида тавсия этилади. “Замин” янгиликларини “Facebook”да кузатиб боринг\nКоронавируснинг ўпкага таъсири, чекувчилар ва қўлбола кислород баллонлари ҳақида\n1-08-2020, 22:45, Жамият\n1-08-2020, 18:50, Жамият


Беларус ҳукумати митинг пайтида полиция ҳавога ўқ узганини тан олди\nМинскда 1 ноябрда ўтказилган намойиш.\nБеларус пойтахти Минскда якшанба куни президент Александр Лукашенко истеъфосини талаб қилиб намойишга чиққанлардан 200 нафари қўлга олинди.\nОзодлик радиоси беларус хизматининг билдиришича, қўлга олинганлар орасида тўрт нафар журналист ҳам бор. Улардан икки нафари қаттиқ калтакланган.\nПолиция норозиларни тарқатиш учун шовқинли ва кўздан ёш сиздирувчи гранатларни қўллади. Беларус ҳукумати намоийш пайтида полиция ҳавога қарата ўқ узганини, ўқ “рухсат берилмаган митингда тартибни сақлаш мақсадида” отилганини тан олди.\nБеларусда 12 ҳафтадан бери Лукашенкога қарши норозилик намойишлари давом этмоқда. Беларусда норозилик акциялари шу йил 9 августидан бери – Лукашенко президент сайлови ғолиби деб эълон қилиниши ортидан бошланиб кетган.


Қорақалпоғистон Республикаси Инвестициялар бўйича қўмитаси раиси: Қорақалпоғистонда 2017 йилда хориж инвестициялари асосида 7 корхона рўйҳатга олинди- Kruz.uz\nҚорақалпоғистон Республикаси Инвестициялар бўйича қўмитаси раиси: Қорақалпоғистонда 2017 йилда хориж инвестициялари асосида 7 корхона рўйҳатга олинди\n11:42, 02.09.2017 1404 0 Жамият\nТадбиркорлар ва ишбилармонлар ҳаракати – Ўзбекистон Либерал-демократик партияси Қорақалпоғистон Республикаси Кенгаши мажлислар залида Қорақалпоғистон Республикаси Жўқорғи Кенгесидаги O’zLiDeP фракцияси иш режасига мувофиқ, Қорақалпоғистон Республикаси Иқтисодиёт, Молия, Қишлоқ ва сув хўжалиги вазирликлари ва Қорақалпоғистон Республикаси Инвестициялар бўйича қўмитаси томонидан мазкур йил давомида республикамиздаги ижтимоий-иқтисодий ривожлантириш дастурлари бўйича амалга оширилаётган чораларнинг ҳисоботлари тингланди.\nТадбирни Қорақалпоғистон Республикаси Жўқорғи Кенгесидаги O’zLiDeP фракцияси раиси С.Турманов очди ва бошқариб борди.\nҲисоботда Қорақалпоғистон Республикаси Инвестициялар бўйича қўмитаси раиси Садиков Камал бугунги кунда Қорақалпоғистон Республикасидаги инвестиция корхоналари ҳақида маълумот берди.\n“2016 йил давомида республика бўйича жами 10 та янги хориж инвестициялари иштирокидаги корхоналар давлат рўйҳатига олинган бўлса, 2017 йилнинг 7 ойи давомида 7 корхона рўйҳатга олинган. Натижада республиканинг Нукус шаҳри ва барча туманларида 73 хориж чет эл инвестициялари иштирокидаги корхоналар давлат рўйҳатига олинган. Рўйҳатга олинган хориж инвестициялар иштирокидаги корхоналарнинг асосий улуши Нукус шаҳри (16), Қўнғирот тумани (8) ва Хўжайли тумани (7)га тўғри келади.\nБу корхоналарда 3 мингга яқин одам иш билан банд бўлиб, 2016 йилда улар томонидан 1 970 млрд сўмдан ортиқ маҳсулотлар ишлаб чиқарилиб хизмат кўрсатилди. Экспортга чиқарилган маҳсулотлар 373,7 млн.долларни ташкил қилади. Ишлаб чиқарилган маҳсулотлар қаторида полиэтилен ва полипропилен гранулалар, қизил мия илдизи экстракти, йиғирилган ип, натрий сульфати, артемия цисталари ва автомобилларга ёнилғи газ қуйиш, тиббиёт, меҳмонхона хизматлари кўрсатилган”, дейди Камал Садиков.\nТадбир давомида юқорида сўз этилган мавзулар юзасидан фикр-таклифлар билдирилиб, олдинда турган вазифалар белгилаб олинди ва тадбир иштирокчилари партия ташкилотининг Фахрий ёрлиқлари билан тақдирланишди.\nO’zLiDeP Қорақалпоғистон Республикаси Кенгаши матбуот ҳизмати\nO’zLiDePИнвестициялар бўйича қўмитаси раиси\n17:32, 15.05.2020 709\n16:50, 22.04.2020 2217\nАёзқалъа Август Саранча Қорақалпоғистон Республикаси халқ артисти Собир Нуруллаев Нукус-Қўнғирот Бухоро – Мискин Халқ қабулхона Корея Республикаси Қорақолпоғистон\nБугун, 11:12 859\n11:10, 23.05.2020 755


МИНИ ТЕХНОЛОГИЯЛАР ДОИМИЙ КЎРГАЗМАСИ ИШ БОШЛАДИ\nКеча Қарши шаҳрида жойлашган "Корхоналарни соғломлаштириш ва хусусийлаштириш клиникаси"да замонавий ишлаб чиқариш мини технологиялари доимий кўргазмаси очилди.\nВилоят ҳокимлиги ва Савдо-саноат палатаси вилоят ҳудудий бошқармаси ҳамкорликда ташкил этган кўргазмада 19 та хорижий компаниянинг 200 дан ортиқ мини технологиялари намойиш этилмоқда.\n- Маълумки, аҳоли бандлигини таъминлаш, ички бозорни импорт ўрнини босувчи рақобатбардош маҳсулотлар билан тўлдириб боришда кичик бизнеснинг роли ва аҳамияти ошиб бормоқда, - дейди Савдо саноат палатаси вилоят ҳудудий бошқармаси бошлиғи Ўктам Пардаев. - Бу жараёнда ишлаб чиқарувчиларни замонавий технологиялар билан таъминлаш, уларнинг ўз фаолияти учун зурар ускунларни танлаб, харид қилиши учун қулай шарт-шароит яратиш устувор вазифа ҳисобланади. Кўргазмани ташкил этишимиздан ана шу мақсад кўзланган.\nБошқарма мутахассиси Азиз Пирназаровнинг қўшимча қилишича, бугунги кунда доимий иш билан банд бўлмаган фуқароларни давлат томонидан ўзлари қизиққан соҳага ўқитиш, уларга касб-ҳунар ўргатиш тизими йўлга қўйилган. Кўргазма ана шундай курсларни тамомланган фуқаролар учун ҳам қўл келади.\n- Мисол учун, ҳудудларда "Аёллар дафтари" ва "Ёшлар дафтари"га киритилган кўплаб фуқаролар ҳудудий бандликка кўмаклашиш марказлари ёрдамида талаб юқори бўлган касблар, жумладан, тикувчилик, пишириқлар тайёрлаш, ошпазлик, сартарошлик, мебелсозлик ёки шунга ўхшаш ишларни ўрганишмоқда, - дейди у. - Қолаверса, Савдо-саноат палатасининг вилоят ҳудудий бошқармаси қошида ҳам ана шундай курслар ташкил этилган. Ўқув курсларини тамомлаб, исталган йўналишда бирор тадбиркорликни йўлга қўймоқчи бўлган киши бемалол бу ерга келиши ва танлаган фаолияти учун керакли ускунани харид қилиш бўйича шартнома имзолаши мумкин. Бундан ташқари, кўргазма фермер ва ишбилармонлар бугунги кунда ишлаб чиқаришда фойдаланилаётган энг замонавий технологиялар, ускуналар билан танишиши, уларни харид қилиши учун катта қулайлик яратади.\nАҳамиятли томони, кўргазмада намойиш этилаётган барча технологиялар бевосита хорижий ишлаб чиқарувчилар ёки уларнинг мамлакатимиздаги ҳамкорлари томонидан тақдим этилмоқда. Бу эса ортиқча оворагарчиликларнинг олди олиниб, алданиб қолиш мумкинлиги ҳақидаги хавотирларга ўрин қолдирмайди.\n- Компаниямиз хорижий давлатларда ишлаб чиқарилган технологияларни маҳаллий истеъмолчиларга етказиб беришда катта тажрибага эга, - дейди кўргазмада иштирок этаётган "Ализон" масъулияти чекланган жамияти иш юритувчиси Ёдгор Абдуллаев. - Ҳозирда Тошкент шаҳри ва Навоий вилоятларида ўз офисимиз мавжуд. Қарши шаҳридаги доимий кўргазмада қатнашиш таклифини эса мамнуният билан қабул қилдик. Чунки бу бизнинг ушбу ҳудуд бозорида ҳам ўз ўрнимизга эга бўлишимиз учун катта имкониятлар эшигини очади.\nДарҳақиқат, кўргазма павилонларидан қишлоқ хўжалигида агротехник тадбирларни бажариш, турли таомлар, ширинликларни тайёрлаш, озиқ-овқат маҳсулотларини қадоқлаш, хизмат кўрсатиш, тикув-трикотаж, паррандачилик, чорвачилик ва шу каби турли йўналишларда фойдаланиш мумкин бўлган кўплаб мини-технологиялар ўрин олган.\nМисол учун, Хитойнинг "Jinlong machine" компанияси томонидан ишлаб чиқарилган пайпоқ тўқиш ускунасини олайлик. Уни бемалол хонанинг бир четига ўрнатиш мумкин. Нари борса бир квадрат метр жой эгаллайди. Электр энергияси сарфи ҳам жуда тежамкор. Лекин ана шу ихчамгина ускуна ёрдамида кунига 250-320 жуфт турли дизайн ва ўлчамдаги пайпоқ, қўлқоплар тайёрлаш мумкин. Нархи эса битта "Некция-3"нинг ярим пули. Демак, ушбу технологияни харид қилиб, шу соҳада тадбиркорликни йўлга қўяман деса, кўпчиликнинг қурби етади.\nЁки вафлили печеньелар тайёрлаш технологиясини олайлик. У билан уй шароитида бир неча хил кўринишдаги маҳсулотлар тайёрлаш мумкин. Ускунанинг шу йўналишда тадбиркорликни энди бошлаш истагидаги, сармояси камроқ оилалар учун қулайлиги нархи арзонлигида - 3 миллион сўм атрофида. Ускунани тезда харид қилиб, ишлаб чиқаришни бошлаб юборишингиз учун кимдандир кўмак олишга ҳам эҳтиёж бўлмайди.\nБу ерда шу каби яна юзлаб технологияларни кўрасиз. Эътиборли жиҳати, улар билан танишишнинг ўзиёқ кишига ўз имконияти ва шарт-шароитидан келиб чиққан ҳолда қандай тадбиркорликни йўлга қўйиш ёки ўз ишлаб чиқариш линиясини яна қандай ускуналар билан бойитиш мумкинлиги ҳақида янги ғоялар тақдим этади. Буни кўргазмада иштирок этаётган тадбиркорлар ва фуқаролар ҳам бот-бот такрорлашди.\n- Кўргазма ҳақида эшитиб, Нишон туманидан келдик, - дейди тадбиркор Бекзод Дўстмуродов. - Ҳозирги кунда мебель ишлаб чиқариш цехини ишга туширганмиз. Биласиз, маҳсулотнинг қанчалик сифатли бўлиши, дизайни, таннархи арзонлиги аввало технологияга боғлиқ. Шу боис мебелчилик йўналишидаги янги технологиялар, уларнинг имкониятлари билан танишиб, фаолиятимиз учун зурур бўлганларини харид қилиш режамиз ҳам бор.\nМуборак газни қайта ишлаш заводи ходими Рустам Раҳматов эса кўргазма ҳақида эшитиб, ўзи билан оила аъзоларини ҳам шу манзилга олиб келганини айтади.\n- Бугун уй шароитида бирор тадбиркорлик фаолияти билан шуғулланиб, яхши даромад топаётган кишиларни кўриб турибмиз, - дейди у. - Оила аъзоларим билан биргаликда бу ердаги ускуналар билан танишиб, жуда кўп янги ғоялар олдик. Озгина ҳаракат қилсак, зарур технологияни сотиб олиб, уй шароитида ҳам кўплаб турдаги ишлаб чиқаришларни йўлга қўйиш мумкин экан.\nШунингдек, доимий кўргазмада ҳудуддаги 23 та саноат корхонасида тайёрланаётган 100 дан ошиқ турдаги ҳамда "Ўзбекнефтгаз" АЖ тизимидаги корхоналар эҳтиёжи учун ишлаб чиқаришни ўзлаштириш таклиф этилаётган 27 турдаги маҳсулотлар ҳақида ҳам маълумот олиш мумкин.


«ПСЖ» – «МЮ» учрашувини испаниялик ҳакамлар бошқаради\nУЕФА «ПСЖ» ва «Манчестер Юнайтед» ўртасидаги Чемпионлар лигаси 1-тур учрашувини бошқариб борадиган ҳакамларни эълон қилди.\nУнга кўра, бош ҳакам сифатида испаниялик Антонио Мигель Матеу Лаос ишласа, унга қанотларда Пау Себриан Девис, Роберто дель Паломар ёрдам беришади. Захирадаги ҳакам – Хавьер Эстрада Фернандес. ВАР – Хуан Мартинес, АВАР – Гильермо Куадра (ҳаммаси Испаниядан).\nҚайд этиш жоиз, Лаос бригадаси сўнгги марта Чемпионлар лигаси 2019/20 йилги мавсумида «Бавария» ва «Лион» (3:0) ўртасидаги яримфинални бошқарганди.\nМаълумот учун, ЕЧЛнинг сўнгги мавсумдаги финалчиси «ПСЖ» 20 октябрь куни «Манчестер Юнайтед»ни қабул қилади. Парижда ўтадиган ўйин сешанба куни соат 23:59да бошланади.


Камбожа бош вазири набирасининг АҚШ фуқаролигини олишига қарши чиқди\n13:52 / 04.08.2017\nКамбожа бош вазири Хун Сеннинг маълум қилишича, у АҚШда туғилган 14 ёшли набираси Америка паспортини олишини истамайди. Бу ҳақда Associated Press хабар бермоқда.\n«Ҳозирда набирам учун АҚШ фуқаролигидан воз кечиш йўлларини қидирмоқдаман, сабаби, эҳтимол, АҚШ қатор давлатлар билан уруш бошлайди ва менинг набирамдан америкалик аскар бўлишни талаб қилади», - дея маълум қилди Сен.\nТаъкидланишича, бош вазирнинг Вашингтон билан муносабатлари анча чигал бўлиб, у Қўшма Штатларни ўзининг сиёсий рақибларини қўллаб-қувватлашда гумонлайди. Шу билан бирга, Сен Америка раҳбари Дональд Трампга ижобий муносабатда.\nАввалроқ Британиялик хонанда Трамп образини яратгани туфайли АҚШдан депортация қилингани хабар берилганди.\nАҚШ Камбожа фуқаролик


Сўзнинг қадри, фикрнинг кучи... - | Hizb-Uzbekiston.info\nHome›МАҚОЛАЛАР›Сўзнинг қадри, фикрнинг кучи…\nСўзнинг қадри, фикрнинг кучи…\nБаъзида тингловчи қўшиқнинг сўзларига эътибор бермай қўйганлигидан ҳофизларнинг шикоят қилаётганини эшитиб қоламиз. Баъзида ҳаёсизлик билан кулдираётган сўз устасидан, мухлисларининг савияси шу даражага тушиб қолганлиги, шунинг учун у шундай йўл билан кулдиришга мажбур бўлаётганлиги тўғрисида эшитамиз. Китобни ва ёзувчиларнику айтмай қўя қолай, бугунги кунда юрак ютиб ихлос билан албатта мухлислари учун китоб ёзаётганларни қаҳрамон даражасига олиб чиқсак арзийди. Чунки баъзида атрофимизга қараб бирор инсон китоб ўқимай қўйди шекилли, деган хулоса келади хаёлга. Мен бу айтиб ўтилган ҳофиз, сўз устаси, ёзувчи кабиларни ёнини олиб, уларнинг ишлари ривожи учун нимадир демоқчи эмасман. Аслида, улар ҳам шу халқнинг бир вакиллари, холос. Яъни улар ҳам шу халқнинг бошига тушган ҳолатдан мосуво инсонлар эмас. Зар қадрини заргардан сўра, деганларидек бу соҳа эгалари сўз билан боғлиқ бўлганлиги учун мисол тариқасида келтирдик. Ва сўзни тушунишда, фикрни англашда қолоқлашдикми, савиямиз пасайдими ёки йўқми, деган саволга жавоб топиш учун ҳис қилиниши мумкин бўлган шу соҳаларга шунчаки эътибор қаратдик.\nСўз аслида маълум бир соҳага алоқадорлиги чекланмайди. Чунки у инсониятнинг бир-бирига таъсир кўрсатувчи воситаларидан биридир. Юқоридаги соҳаларда эса, айнан шу восита таянч бўлиб хизмат қилади. Сабаби қўшиқ куйламайдиган ҳофиз, сўз ишлатмайдиган сўз устаси, ўқувчига тушунтириш тўғрисида ўйламайдиган, фикрламайдиган ёзувчи бўлмайди. Шунинг учун сўзни тушунишдаги нўноқлик бу ва бу каби соҳаларда яққол кўзга ташланади.\nСўзни тушунишдаги нўноқлик яна бир жиҳатда муҳим ўрин тутадики, бу жиҳат умматнинг уйғониши билан боғлиқ бўлиб уйғотувчи фикрларга бефарқлик ва сўзни тушунишдаги нўноқлик уйғотишга чақирувчиларда мушкуллик уйғотади. Яъни даъватда сўзни, фикрни тушунишнинг даражаси юқори ҳисобланади. Шу ўринда бир мисол келтирмоқчиман. Ислом келишидан аввал араблар жоҳил бўлган бўлсалар ҳам, сўз ишлатишда, тушунишда моҳир эдилар. Шунинг учун Исломга киргани ҳам, унга душман бўлгани ҳам Росул с.а.в ва Саҳоба р.а лар томонидан нимага чақирилганларини жуда яхши тушунганлар ва бу тўғрисида фикрлаганлар. Бу жиҳатлари эса, Исломнинг асл моҳиятини тушунишларида катта ўрин тутган. Бугунги кунда айнан фикрламаслик, яъни фикрнинг моҳиятини тушунишга ҳаракат қилмаслик жамиятни тубанлашигига сабаб бўляпти. Мусулмон бўла туриб куфрча ҳаёт кечиришнинг сабаби ҳам шунда.\nИслом бизни уйғотади, юксалтиради, икки дунёда баҳту саодатга эриштиради. Фақат бунинг учун биз, аввало, Исломни, яъни исломий ақидани, унинг ҳаётий фикрларини тушунишга ҳаракат қилишимиз шарт.\nАқидани ҳаётда бор бўлиши Ҳаёт борасида фикрий уйғониш Нега ҳаёт бузилиш томон Ҳаёт қўрғонимиз бўлмиш Исломга эътиборсиз бўлмайлик\nАбдуллоҳ Бухорий роҳимаҳуллоҳга Истанбулда суиқасд қилинди!\nСудандаги тинчлик масаласи ва Жубадаги музокара йўналиши\nПокистон армиясининг нусрат-ёрдамига исломий оламдаги жинояткор режимлар эмас, Ҳалаб ва мазлум мусулмонлар лойиқдир


Прокуратура терговидаги қийноқларни танқид қилган QALAMPIR.UZ Бош прокуратура “ЗАПРЕТ”ига тушди...ми? | Qalampir.uz\nПрокуратура терговидаги қийноқларни танқид қилган QALAMPIR.UZ Бош прокуратура “ЗАПРЕТ”ига тушди...ми?\nЖамият\t29 Май 19:05 14570\nАввалроқ, Ўзбекистон Республикаси Бош прокуратурасида Ўзбекистон Республикаси Президентининг “Тезкор-қидирув, тергов ва жазони ижро этиш фаолиятида қийноқнинг олдини олиш тизимини тубдан такомиллаштириш чора-тадбирлари тўғрисида”ги қарори лойиҳасини ишлаб чиқиш юзасидан оммавий ахборот воситалари ходимлари учун брифинг ўтказилгани ҳақида хабар берган эдик. Прокуратура органлари терговидаги қийноқлар юзасидан суриштирув ўтказиб, танқид қилган ва “Бош прокуратурадаги даҳшатли қийноқлар (18+)” номли фильмни тайёрлаган QALAMPIR.UZ ушбу брифингга таклиф этилмади.\nБрифингда Ўзбекистон Республикаси Бош прокурори ўринбосари Светлана Ортиқова, Олий Мажлиснинг Инсон ҳуқуқлари бўйича вакили (Омбудсман) Улуғбек Муҳаммадиев иштирок этган.\nЖорий йилнинг 21 февраль куни QALAMPIR.UZ’да “Бош прокуратурадаги даҳшатли қийноқлар (18+)” номли махсус фильм эълон қилинди. Ушбу фильмда 2017 йилнинг кузида “Бекобод металлургия иши” бўйича 30 дан ортиқ фуқаролар жиноят кодексининг талон-торож қилиш ва бошқа моддалари билан айбланганлиги, уларга нисбатан “қамоқ” эҳтиёт чораси қўлланилиб, терговдаги шахсларнинг ҳуқуқлари терговчилар томонидан поймол этилгани баён этилганди.\nШунингдек, тергов вақтида Бош прокуратура ходимлари уларни аёвсиз калтаклагани, бошларига “целлофан” пакет кийдиргани, совуқ хоналарда ечинтиргани, турли даражадаги жисмоний ва руҳий тазйиқлар ўтказгани маълум қилинганди.\nМазкур фильмда жамоатчилик ўз муносабатини билдирди. Депутатлар Расул Кушербоев ва Хуршид Дўстмуҳаммад Омбудсманни сўроққа тутди. Хуршид Дўстмуҳаммад Бош прокуратура терговидаги қийноқларни “фашистик азоб” деб атади. Танқидлар ва депутатлар сўровига жавобан Муҳаммадиев ушбу масала ўрганилаётганини маълум қилди. Аммо бугунгача натижаларини эълон қилгани йўқ.\nФильм эълон қилингандан бир кун ўтиб, 22 февраль куни Бош прокуратура расмий баёнот бериб, ҳолат бўйича текшириш ҳаракатлари бошлангани ва натижаси эълон қилинишини айтди.\n“Текшириш натижасига кўра, эълон қилинган мақола ва фильм бўйича барча томонларнинг ҳаракатларига ҳуқуқий баҳо берилиши таъминланади”, дейилди баёнотда. Орадан 3 ойдан ортиқ вақт ўтди ҳамки, на Бош прокуратура, на Омбудсман ва бошқа ваколатли идоралар ушбу иш ҳақиқатларини ошкор этгани йўқ. Ким билади, балки натижа прокуратура тарафда бўлмагандир... Бу ҳам етмагандек, айнан шу мавзуда сўз очилиши керак бўлган бугунги йиғилишга QALAMPIR.UZ таклиф этилмади. Бу тасодифми ё тасдиқ?\nQALAMPIR.UZ брифингга таклиф этилмагани юзасидан Бош прокуратура Матбуот хизмати раҳбари Ҳаёт Шамсутдинов билан боғланди. Идора расмийси QALAMPIR.UZ’нинг брифингга таклиф этилмаслигига у тор доирада ўтказилганини рўкач қилди.\nБутун жамоатчиликнинг эътиборини тортган, 30 дан ортиқ одамларнинг ҳаётида туб бурилиш ясаган ва ўчмас, аламли, аччиқ хотираларни, яраларни қолдирган ушбу тергов ҳақидаги ҳақиқатлар юзага чиқиши керак. Бош прокуратура белни маҳкам боғлаб, ҳақиқат ортидан тушишига ҳамон ишонамиз. Ахир у ерда Ортиқовадек ҳалол, ватанпарвар, меҳнаткаш прокурорлар бор.\nДарвоқе, бу орада жиноят иши бўйича аллақачон суд ҳукми ўқилди. Терговга тортилганлардан яна бири вафот этди.\n26 Сентябрь 13:35 40626\n28 Сентябрь 10:15 38057\n27 Сентябрь 21:41 37152\n26 Сентябрь 21:29 36167\n26 Сентябрь 11:26 34606


Олий Лига: "Локо" "Нефтчи"ни йирик ҳисобда енгди\n27 май, 2017, 21:10 453 0\nБугун Олий Лига 12-турининг қолган 3 та учрашуви бўлиб ўтди. Турни "Локомотив" ҳамда "Нефтчи" жамоалари ўртасидаги баҳс якунлаб берди. Ўйинда тўлиқ устунликка эга бўлган "темирйўлчилар" якунда йирик ғалабага эришдилар - 3:0.\n“Локомотив” – “Нефтчи” 3:0\nГоллар: Марат Бикмаев 45, 54, Диёр Туропов 51\n“Локомотив”: Игнатий Нестеров, Кахи Махарадзе, Марат Бикмаев, Садриддин Абдуллаев, Сардор Мирзаев, Тимур Кападзе, Шуҳрат Муҳаммадиев, Олег Зотеев, Шерзод Файзиев, Диёржон Туропов, Жалолиддин Машарипов.\nЗахира: Маъмур Икромов, Салим Мустафоев. Мурод Бобожонов, Қувондиқ Рўзиев, Муҳаммад Коне, Азиз Омонов, Фаррух Иброҳимов.\n"Нефтчи": 16. Абдумавлон Абдужалилов, 2. Сергей Концевой, 5. Ҳамза Каримов, 7. Акрам Бахриддинов, 9. Шерзод Ҳакимов, 11. Аббос Махсталиев, 18. Жавоҳир Расулов, 20. Дилёрбек Ирматов, 21. Муҳсин Убайдуллаев, 23. Абдураҳмон Абдулҳақов, 55. Дмитрий Камаровский.\nЗахира: 25. Руслан Матниёзов, 6. Бахтиёр Ёқубов, 8. Умид Қодиров, 10. Мўйдин Мамазулумов, 22. Фурқат Ҳасанбоев, 27. Никита Павленко, 30. Саиджон Абдужабборов.


Qalampir.uz - Рафет Эл Роман бир ҳафтадан кейин Ўзбекистонда концерт беради\n15:04, 12.10.2018 Шоу-бизнес\nРафет Эл Роман Ислом Каримовнинг тўнғич қизи Гулнора Каримова бошчилигида Фонд Форум томонидан ташкилланган тадбирларда ҳам иштирок этган эди.\nРафет Эл Романнинг навбатдаги концерт дастури жорий йилнинг 19 октябрь куни “Халқлар дўстлиги” санъат саройида бўлиб ўтади.\n2017 йилнинг август ойида Ўзбекистонга келган Рафет Эл Роман Самарқандда бўлиб ўтган “Шарқ тароналари” халқаро мусиқа фестивалида иштирок этди. Сўнг “Истиқлол” санъат саройида концерт дастурини тақдим этди.\nУнинг 2017 йил 28 август куни “Истиқлол” санъат саройида тақдим этган концерт дастури олқишларга сазовор бўлиб, мухлислар томонидан илиқ кутиб олинганди. Рафет Эл Роман ўзбекистонлик хонанда Нилуфар Усмонова билан ҳам дуэт куйлаганди. Навбатдаги концерт ҳам ана шундай эсдақоларли лаҳзаларга бой бўлиши кутилмоқда.\nТеглар:Рафет Эл Роман\nРафет Эл Роман бугун Тошкентда концерт беради\n16:37, 19.10.2018 2 208\nАлессандро Сафина, Рафет Эл Роман, Надежда Бабкина “Шарқ тароналари”да иштирок этади\n12:27, 28.08.2017 3 471


Ҳарри Кейн Ширернинг рекордини янгилашни истайди » Скачать музыку бесплатно новинки музыки 2016-2017\nҲарри Кейн Ширернинг рекордини янгилашни истайди\nКомментариев: 0 Просмотров: 131 Дата: 22-03-2016, 00:29 «Тоттенхэм» ҳужумчиси Ҳарри Кейн ўзининг орзулари ва режалари ҳақида фикр билдириб ўтди. Ҳужумчи АПЛдаги голлар сони бўйича рекорд ўрнатишни орзу қилади. Ҳозирда бу рекорд Алан Ширерга тегишли бўлиб, у АПЛ доирасида 260та гол урган.«260та гол - бу жуда кўп. Ширер менинг кумирим эди, унинг кўплаб голларини кўрганман. Ақлбовар қилмас голлар эди. Мен мавсумдан мавсумга ҳаракат қиламан. Олдиндан тахмин қилишни ёқтирмасман. Ахир эртага нима бўлишини билмайсан. Лекин бундай мақсадни қўйиш яхши. Ҳужумчи рекордни янгилаш учун мақсадни белгилаш керак».Ҳозирча Кейн АПЛ доирасида 45та гол урган. Ушбу мавсумда у рақиблар дарвозасига 21та гол урган ҳолда тўпурарлар рўйхатини бошқармоқда.Аввалроқ "МЮ"га бошқарувига Жозе Моуриньо келса, Ҳарри Кейн манкунианликлар сафига кўчиб ўтиши мумкинлиги хабар тарқалганди. - деб хабар бермоқда Stadion.uz нашри.


Тўғридан-тўғри мулоқот ва самарали ечим | Ўзбекистон "Адолат" социал-демократик партияси\nТўғридан-тўғри мулоқот ва самарали ечим\n17 Январь, 18:20 • Депутат минбари, Қашқадарё вилояти, Фракция, Янгиликлар • 207 марта кўрилди • Комментариев к записи Тўғридан-тўғри мулоқот ва самарали ечим нет\nАввал хабар берганимиздек, Олий Мажлис Қонунчилик палатаси депутатларининг Қашқадарё вилояти халқи билан мулоқотлари очиқдан-очиқ руҳда уюштирилаётгани боис, кўпчиликнинг қалбида илиқлик уйғотмоқда.\nБугун Ўзбекистон “Адолат” СДП фракцияси раҳбари Наримон Умаров ва фракция аъзолари Жамшид Пирматов ҳамда Абдуғани Умировларнинг Миришкор, Нишон тумани аҳолиси билан бўлиб ўтган учрашуви ҳам таассуротларга бой бўлди.\nЮзма-юз мулоқотда дастлаб партиядошларимиз мамлакатимизда Ҳаракатлар стратегияси доирасида иқтисодий барқарор, ҳуқуқий демократик давлат барпо этиш борасида амалга оширилаётган кенг кўламли ислоҳотлар, шунингдек, “Адолат” СДПнинг дастурий ғоялари хусусида сўз юритдилар.\nФракция раҳбари Наримон Умаровнинг туман соғлиқни сақлаш соҳаси ходимлари билан бўлиб ўтган учрашувларида бу ерда ҳақиқатдан ҳам кадрлар етишмаслиги муаммо бўлиб турган экан. Партиядошимиз ушбу масалада мутасадди идоралар билан гаплашиб, амалий ёрдам кўрсатишини маълум қилди.\nНишон туманидаги Гулзор маҳалла фуқаролар йиғинида яшовчи 2-гуруҳ ногирони Икром Жўраев хонадонида депутат Жамшид Пирматов оила аъзолари билан самимий мулоқот қилди.\n-Одамлар фаровон яшаши учун манфаатларини ҳар томонлама таъминлаш, ҳимоя қилиш давлатимиз ва жамиятимизнинг бош мақсадидир, — деди Жамшид Пирматов. — Шунга ҳамоҳанг тарзда бу муқаддас Ватанимизда инсон азизлиги ғояси ўз тасдиғини топмоқда.\n-Жуда тўғри таъкидладингиз, — деди хонадон соҳиби Икром Жўраев.-Мен кўпдан буён уй-жой масаласида қийналаётган эдим. Шунинг учун ҳам туман ҳокимлигига уй-жой сўраб мурожаат қилган эдим. Қисқа муддатда сўровим қондирилиб, касаба уюшмалари томонидан ҳозир менинг оилам учун икки хонали бепул уй қурилмоқда.\nДепутат Жамшид Пирматовнинг Юксалиш маҳалла фуқаролар йиғини аҳолиси билан ўтказган дилдан учрашуви ҳам ғоят мароқли кечди. Партиядошимизнинг халқ билан юракдан мулоқот қилиб, уларнинг мурожаат ва шикоятларини эътибор билан тинглаб, камчиликларини шу ернинг ўзида мутасаддилар иштирокида бартараф этишга кўмаклашгани одамларнинг кайфиятини кўтарди.\n-Мамлакатимиз фуқароларининг асосий қисми қишлоқ жойларида яшайди,- деди депутат. — Уларнинг турмуш тарзи даражасини ошириш учун Президентимиз томонидан катта ишлар қилинаяпти. Сизларнинг ҳудудингизда қандай муаммолар мавжуд?\n-Биз Президентимизнинг юрт манфаатлари йўлида олиб бораётган халқпарвар сиёсатидан беҳад мамнунмиз, — деди Ғулом Бобоқулов. — Бунинг инъикосини ҳар қадамда ҳис этиб турибмиз. Масалан, биргина ўзимни оладиган бўлсак, юртбошимизнинг ногиронларга кўрсатаётган чексиз мурувватлари боис менинг оилам учун бепул уй-жой берилди.\n-Олий Мажлис Қонунчилик палатаси депутатларининг чекка қишлоқларга бориб, одамларнинг дардини эшитишаётгани ҳам биз учун энг олий шараф, эътибор деб биламиз, -деди мулоқотларда Миришкор туманидаги Янги қишлоқ маҳалла фуқаролар йиғинида умргузаронлик қилаётган Тўра Асадов. — Депутатлар билан аввалги учрашувларимизда электр энергияси ва газ балонлари масаласида муаммолар мавжудлигини билдирган эдик. Орадан ҳеч қанча вақт ўтмай, сиз депутатларнинг сайъи ҳаракатларингиз туфайли муаммолар ўз ечимини топди. Энг асосийси, хонадонларимизда туну-кун давомида ёруғлик порлаб турибди. Биз қишлоқ одамлари Олий Мажлис Қонунчилик палатаси депутати Жамшид Пирматов каби депутатларга миннатдорчилик изҳор этамиз.\nДарҳақиқат, мамлакатимизнинг эртанги фаровон истиқболини яратаётган, унинг ривожланган давлатлар қаторидан муносиб ўрин олишига ўз ҳиссасини қўшиб келаётган “Адолат” СДП фракцияси аъзолари Абдуғани Умиров, Жамшид Пирматовларнинг халқ фикри ва таклифларини эшитиб, одамларнинг дарду-ташвишини, мушкулини баҳоли қудрат енгиллаштиришга улуш қўшишаётганидан аҳоли мамнун.\nДепутатларимизнинг Помуқ массивидаги “Ингичка”, “Янги қишлоқ” маҳалла фуқаролар йиғинлари аъзолари билан суҳбати ҳам ошкора мулоқот, самимий учрашувлар тарзида кечди. Партиядошимизга Помуқ қишлоғи фуқаролари 37-мактабнинг қўшимча янги биносини тезроқ қуриб фойдаланишга топширишга амалий ёрдам беришини сўрашган бўлса, марказий поликлиниканинг саломатлик посбонлари ичимлик суви масаласида муаммолар мавжудлигини қайд этишди. Шунингдек, Помуқ қишлоғининг ички йўлларини таъмирлаш лозимлиги хусусида ҳам фикрлар билдирилди. Айниқса, Янги қишлоқ маҳалла аъзолари қилган мурожаати депутатларимиз иштирокида ўз жойида ҳал этилгани одамларни эртанги кунга ишончини оширди. Депутатларимизнинг бевосита кўмаги туфайли қишлоқ аҳолисининг талаб ва эҳтиёжларига яраша 2018 йилда 500 тагача газ балонлари етказиб бериладиган бўлди. Бундан ташқари, депутатлар аралашуви туфайли Помуқда яшовчи Саида Вазирова маҳалладан моддий ёрдам оладиган бўлди. Игначи маҳалласида яшовчи Улуғбек Наврузов эса туман йўл қурилиш таъмирлаш, фойдаланиш корхонасига ишга жойлаштирилди. “Адолат” СДП фракцияси аъзоларига мурожаат қилган фуқаро Зилола Тошеванинг шикояти ҳам партиядошларимизнинг эътиборидан четда қолмади. Депутат Жамшид Пирматовнинг кўмаги туфайли Зилола Тошева туман Ободонлаштириш бошқармасига доимий иш билан таъминланадиган бўлди.\nУмуман партиядошларимизнинг маҳалла фуқаролари билан ўтказган учрашувлари иштирокчиларда катта қизиқиш уйғотди. Ушбу мулоқот давомида депутатлар 2018 йил Давлат дастури лойиҳаси хусусида ҳам тушунча бериб ўтдилар.\n“Адолат” СДП фракцияси аъзолари билан ғоят самимий ва жўшқин баҳс-мунозаралар остида кечган мулоқотларда фуқаролар нафақат ўзларини қизиқтирган саволлар билан иштирок этишди, балки фикр-мулоҳазаларини ҳам баён қилишди.\nТўғридан-тўғри мулоқот ва самарали ечим was last modified: Январь 18th, 2018 by matbuot\n« Юрт тақдирига дахлдормиз Экстремизм – жамият кушандаси »


Алмати фожиаси: Жароҳатланган шифокорлар, полициячилар ва ўт ўчирувчиларга 2 миллион тенгегача пул берилади ALMATY. Кazinform - Алматидаги тартибсизликлар пайтида жароҳатланган шифокорлар, полициячилар ва ўт ўчирувчилар 2 миллион тенгегача пул олади. Бу ҳақда шаҳар ҳокими Бақитжан Сағинтаев маълум қилди, дея хабар беради Кazinform мухбири.\nЯпониялик олимлар тамаки чекувчиларнинг коронавирус билан касалланиш эҳтимоли 1,5-2 баравар юқори эканлигини аниқлашди ТОKYO. Kazinform - Япониянинг Халқаро саломатлик миллий тадқиқот маркази тадқиқотчилари сунъий нафас олишни талаб қилувчи янги коронавирус инфекциясининг оғир оқибатлари хавфи тамаки чекувчи эркакларда 1,51 баробар, аёлларда эса 1,94 баравар юқори эканлигини аниқлади. Бу ҳақда Kazinform NHK телеканалига таяниб хабар беради.


Ихтирочини кашф қилдик - "Бошқача шоу" » MUZAFFAR.UZ\nИхтирочини кашф қилдик - "Бошқача шоу"\nОриф Раҳмон бошловчилик қиладиган, "Тошкент" телеканалида намойиш этиладиган "Бошқача шоу" кўрсатуви.\nЎзбекистон Давлат Сатира театри ва кино актёрларии, қизиқчилар, тақлид усталари - Шерзод Боймуродов ва Зоҳид Шомуродов томошабинларга яхши кайфият улашди. Режиссёр ҳамда интермедия, ҳажвиялар муаллифи - Қувондиқ Сиддиқов!\nЖурналист ролида - камина.\n"Бошқача шоу" ҳажвий кўрсатуви


Америкалик эркак янги туғилган боласини қўлига олгани учун туғруқхонага ҳақ тўлади\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Америкалик эркак янги туғилган боласини қўлига олгани учун туғруқхонага ҳақ тўлади\t11:42, 07 октябрь 2016\tАмериканинг Юта штатида яшовчи эркак фарзанд кўрган рафиқасини туғруқхонадан олиб чиқаётганда, туғруқхона маъмурияти янги туғилган фарзандини қўлига олгани учун ҳам пул тўлаш лозимлиги ҳақидаги ҳисоб-китоб қоғозини тутқазишди, деб хабар берди “Lenta.ru” нашри.\nҲақ суммаси кўрсатилган ҳужжатнинг сурати Imgur ижтимоий тармоғига жойлаштирилган. Уни беш миллионга яқин фойдаланувчи томоша қилган. Чақалоқнинг парвариши учун тўлаш лозим бўлган пул миқдори ёнига отанинг чақалоқни қўлига олгани учун қўшимча 39,35 доллар тўлаши лозимлиги қўшиб қўйилган. Кейинчалик маълум бўлишича, боланинг отаси Райан Грэссли (Ryan Grassley) жарроҳлик йўли билан дунёга келган фарзандини қўлига олган. Нашрнинг маълумот беришича, ҳамшира она-болани суратга олаётгани учун чақалоқни отаси кўтариб турган. Касалхона маъмурияти ота чақалоқни қўлига олгани учун эмас, балки туғилган заҳоти бегона одам билан мулоқотда бўлгани учун кетадиган қўшимча парвариш учун ундирилганини баён қилган.\nДиққат, диққат! "Даракчи"нинг Telegram’даги расмий каналига аъзо бўлиб, янгиликлардан баҳраманд бўлинг! #Чақалоқ\nХитойлик “ниқобли” бола атрофдагиларни ҳайратга солади\tУкраинада илк маротаба уч ота-онадан фарзанд дунёга келди\tУч ёшли бола онасини ёқиб юборди\tТашхис: пиелонефрит. Ота-оналарга кўрсатмалар\tТунда танаси фалаж бўлиб қоладиган ака-укалар\t«Логопедга саволим бор»\tОтправить